謁林廟
作者：吳秘
朝代：宋

paragraphs: 高天之有文，星辰豔窮碧。
厚地之有文，草木秀野色。
草木既無辭，星辰亦難測。
豈侔人之文，五經爲藝極。
五經主者何，豈非至聖力。
三才久虛位，待我先師宅。
秘亦窮經者，自謂入閫閾。
天地無逃數，世人猶自惑。
代移文不移，宜在弟子職。
薰香達誠悃，滴酒瀝胸臆。
瞿然見威容，長林聳墳側。